Get Out

Get Out er en amerikansk skrekkfilm fra 2017, skrevet og regissert av Jordan Peele. Daniel Kaluuya, Allison Williams, Bradley Whitford, Caleb Landry Jones, Stephen Root, Lakeith Stanfield og Catherine Keener spiller hovedrollene. Filmen hadde verdenspremiere på Sundance filmfestival 24. januar 2017 og kinopremiere i USA 24. februar 2017. Kinopremiere i Norge var 7. april 2017. Filmen fikk god kritikk, blant annet for skuespill, manus og regi.

May Synnøve Rogne fra Aftenposten kalte filmen «en smart og intelligent grøsser om stereotypier og rasisme i USA. [...] Regissøren leker med stereotypier – både om hvite overklassemennesker i Trump-klassen og afroamerikanere – og ikke minst om dine forventninger til hva som skal skje. Peel fremstiller begge sidene i rasismedebatten med ironisk snert som får deg som publikum til å tenke i tillegg til å bli skremt. [...] De klassiske grøsserelementene er effektive, men det er den nifse stemningen og de zombieaktige afroamerikanske tjenerne som er mest skremmende.»

Filmen ble nominert til fire Oscar-priser for beste film, beste regi (Peele), beste mannlige hovedrolle (Kaluuya) og beste originalmanus (Peele).

 Handling 
Chris Washington (Daniel Kaluuya) blir med sin hvite kjæreste Rose (Allison Williams) til familiens landlige gods. Han er bekymret for at de ikke vil like ham fordi han er mørkhudet, men kjæresten beroliger ham med at han har ingenting å frykte. Det tar ikke lang tid før Chris begynner å ane ugler i mosen. Godsets afroamerikanske tjenerskap oppfører seg som bisarre, passive zombier. Familiens venner er i overkant interesserte i få vite alt om ham og hans rases fortreffeligheter.

 Medvirkende 
 Daniel Kaluuya – Chris Washington
 Allison Williams – Rose Armitage
 Catherine Keener – Missy Armitage
 Bradley Whitford – Dean Armitage
 Caleb Landry Jones – Jeremy Armitage
 Stephen Root – Jim Hudson
 Lakeith Stanfield – Logan King
 Lil Rel Howery – Rod Williams
 Erika Alexander – detektiv Latoya
 Marcus Henderson – Walter
 Betty Gabriel – Georgina
 Richard Herd – Roman Armitage

 Referanser 

 Eksterne lenker 


Kategori:Filmer fra 2017
Kategori:Skrekkfilmer fra USA
Kategori:Engelskspråklige filmer
Kategori:Thrillerfilmer fra USA